b'\n_START_ARTICLE_\nFennek\n_START_SECTION_\nPovijest\n_START_PARAGRAPH_\nU travnju 2000. godine, dovr\xc5\xa1en je prototip vozila, a u prosincu 2001. primljene su prve narud\xc5\xbebe. Nizozemska je naru\xc4\x8dila 410 vozila u razli\xc4\x8ditim ina\xc4\x8dicama (202 vozila za potporu, 130 vozila za uni\xc5\xa1tavanje oklopnih vozila i 78 vi\xc5\xa1enamjenskih vozila) koja \xc4\x87e zamijeniti stare Land Rovere. Njema\xc4\x8dka je naru\xc4\x8dila 212 vozila isto u razli\xc4\x8ditim ina\xc4\x8dicama (178 vozila za potporu, 24 in\xc5\xbeenjerska vozila i 10 za vatrenu potporu) koji \xc4\x87e zamijeniti znatno ve\xc4\x87a izvidni\xc4\x8dka vozila Luchs. Vi\xc5\xa1e Fenneksa za njema\xc4\x8dku vojsku bit \xc4\x87e naru\xc4\x8deno poslije 2015. godine, a planira kupiti ukupno 300 Fenneksa. Prvo vozilo je dostavljeno Nizozemskoj vojsci u lipnju 2003., a Njema\xc4\x8dkoj u prosincu iste godine. Isporuka bi trebala biti dovr\xc5\xa1ena do 2011. godine. Nizozemska tvrtka SP Aerospace, koja je proizvodila Fenneke za nizozemsku vojsku, je proglasila bankrot u kolovozu 2004. Nova tvrtka nazvana Dutch Defence Vehicle Systems (DDVS) je napravljena kako bi se nastavila isporuka vozila za nizozemsku vojsku.\n_START_SECTION_\nKarakteristike\n_START_PARAGRAPH_\nFennek je \xc4\x8detverokota\xc4\x8dno vozilo sa dva moda vo\xc5\xbenje: na sva \xc4\x8detiri kota\xc4\x8da ili samo dva. Pokre\xc4\x87e ga Deutz Dieselov motor snahe 179 kW, koji mu daje maksimalnu brzinu od 115 km/h. Voza\xc4\x8d mo\xc5\xbee kontrolirati pritisak zraka u gumama iz unutra\xc5\xa1njosti vozila, ovisno o terenu._NEWLINE_Na vozilo mo\xc5\xbee se postaviti vi\xc5\xa1e vrsta oru\xc5\xbeja, kao npr. 12,7 mm strojnica kojom su opremljena nizozemska vozila za potporu, Rafale Spike protutenkovskom raketom koja je postavljena na nizozemsku ina\xc4\x8dicu za uni\xc5\xa1tavanje tenkova i drugih oklopnih vozila ili 40 mm automatskim baca\xc4\x8dem granata za njema\xc4\x8dka vozila. Nizozemska vojska planira naru\xc4\x8diti od turske tvrtke Aselsan 18 lansera za rakete Raytheon Stinger zemlja-zrak koje bi postavili na Fennek vozila._NEWLINE_Oklop Fenneka \xc5\xa1titi posadu od metaka 7,62 mm strojnice u bilo koji dio vozila. Klima ure\xc4\x91aj daje za\xc5\xa1titu od nuklearnog, biolo\xc5\xa1kog i kemijskog oru\xc5\xbeja i posada je za\xc5\xa1ti\xc4\x87ena od protupje\xc5\xa1a\xc4\x8dkih mina._NEWLINE_Fennek je primjer visokospecijaliziranog izvidni\xc4\x8dkog vozila nove generacije. Tro\xc4\x8dlana posada Fenneka mo\xc5\xbee djelovati na boji\xc5\xa1nici pet dana bez snabdjevanja izvana. Pritom uop\xc4\x87e ne treba napu\xc5\xa1tati sigurnost vozila. Kabina pod natpritiskom osigurava NBK-a za\xc5\xa1titu. Na posebnom jarbolu koji se izvla\xc4\x8di iz kabine nalaze se elektroopti\xc4\x8dki sustavi za izvi\xc4\x91anje koji se sastoje od kamere visoke rezolucije i termovizije, njema\xc4\x8dke proizvodnje. Za samoza\xc5\xa1titu vozila na prednjem desnom dijelu postavljena je daljinsko upravljiva te\xc5\xa1ka strojnica.\n_START_SECTION_\nBorbena povijest\n_START_PARAGRAPH_\nObije dr\xc5\xbeave, i Njema\xc4\x8dka i Nizozemska su dopremili svoja Fennek vozila u Afganistan kao potpora u operaciji ISAF.'